《宿日光山半米屋湖楼》
清代·郑孝胥

我适来从万山底，目极巉岩高未已。谁知林际透湖光，水静山閒数十里。

高楼临水欣小憩，微雨掠湖云正起。复于云罅露奇峰，压楼插天此何理。

凌晨拿舟绝湖去，晓日破寒殊可喜。霜枫耀眼与日争，使日无光谁恋尔。

雨山青厓碧堂叟，肯傍海藏穷父子。胸中晴雨尚氤氲，馀味莫矜茶饭美。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。